钦定古今图书集成/理学汇编/经籍典/第037卷 > 《读书赋》晋·束晢
## 钦定古今图书集成/理学汇编/经籍典/第037卷 > 《读书赋》晋·束晢

耽道先生。“澹泊闲居。藻练精神。呼吸清虚。抗志云表。
戢形陋庐。”垂帷帐以隐。被纨素而读书。抑扬嘈囋，
或疾或徐。优游蕴藉，亦卷亦舒。颂《卷耳》则忠臣喜，咏
《蓼莪》则孝子悲。称《硕鼠》则贪民去，唱《白驹》而贤士归。
是故重华咏《诗》以恭己，仲尼读《易》于终身。原宪潜吟
而忘贱，颜回精勤以轻贫。倪宽口诵而芸耨，买臣行
吟而负薪。圣贤其犹孳孳，况中才与小人。